A BIZOTTSÁG VÉLEMÉNYE a Gazdasági és Pénzügyi Bizottság alapszabályának felülvizsgálatáról szóló tanácsi határozat tervezetéről /* COM/2012/0177 final */





A BIZOTTSÁG VÉLEMÉNYE a Gazdasági és Pénzügyi Bizottság alapszabályának felülvizsgálatáról szóló tanácsi határozat tervezetéről Az Európai Unió működéséről szóló szerződés 242. cikkével összhangban a Tanács a Bizottság véleményének kézhezvételét követően meghatározza a bizottságokra vonatkozó szabályokat. A Tanács egy 2012. március 1-jei keltezésű levélben kérte ki a Bizottság véleményét a Gazdasági és Pénzügyi Bizottságnak (EFC) a 2003. június 18-i tanácsi határozatban (2003/476/EK) meghatározott hatályos alapszabályának felülvizsgálatáról. A javasolt módosítások az euróövezeti tagállamok állam- és kormányfői által 2011. október 26-án az euróövezet irányítására vonatkozóan hozott egyes határozatoknak való megfelelés biztosítására irányulnak. Az állam- és kormányfők többek között az alábbiakról döntöttek: – az eurócsoport üléseit előkészítő munkacsoport (azaz az eurócsoportról szóló, 14. jegyzőkönyv 1. cikkében említett, a hivatalos pénznemként az euróval rendelkező tagállamok pénzügyekért felelős minisztereinek képviselőiből és a Bizottság képviselőiből álló előkészítő testület) elnöki tisztét állandó elnök tölti be; – az eurócsoport üléseit előkészítő munkacsoport (EWG) és a Gazdasági és Pénzügyi Bizottság (EFC) elnökeit elvben egy időben választják meg; – a jelenlegi adminisztratív struktúrák (azaz a Tanács Főtitkársága és az EFC titkársága) megerősítésre kerülnek és kellőképpen összehangolt együttműködést folytatnak annak érdekében, hogy – az EFC/EWG elnökének irányítása mellett – megfelelő támogatást nyújtsanak az euróövezeti csúcstalálkozó elnökének és az eurócsoport elnökének. Az EFC hatályos alapszabályának értelmében az EFC elnökét a nemzeti államigazgatást képviselő EFC-tagok közül kell megválasztani. Mivel az EWG állandó elnöke a továbbiakban nem valamely nemzeti államigazgatás tisztviselője lesz, hanem az uniós intézmények alkalmazásában fog állni, így e rendelkezés nem teszi lehetővé azt, hogy az EWG állandó elnökét válasszák meg az EFC elnökének. Az EFC alapszabályát célszerű tehát úgy módosítani, hogy ez lehetővé váljon. Konkrétan az alábbi módosítások kerülnek bevezetésre: – az 1. cikk és a 2. cikk módosítása az Európai Unió működéséről szóló szerződés hatálybalépésére való tekintettel; – a 4. cikk módosítása rögzíti, hogy az EFC az elnök elnökletével ülésezik; – a 6. cikk módosítása lehetővé teszi, hogy az EWG elnöke megválasztható legyen az EFC elnökének; – a 7. cikk módosítása lehetővé teszi, hogy az EWG elnöke megválasztható legyen az EFC alelnökeként, feltéve, hogy még nem választották meg az EFC elnökének; – a 7. cikk rendelkezik továbbá arról is, hogy az EWG elnöke – amennyiben nem választották még meg az EFC elnökének – részt vesz az EFC ülésein, kivéve, ha az EFC másképp nem dönt. A Bizottság álláspontja szerint a javasolt módosítás megfelelő. A felülvizsgálat megfelelően hajtja végre az állam- és kormányfők fent említett határozatait. Tekintettel a két bizottság közötti szoros kapcsolatokra, a közös elnökség hozzájárul az EFC és EWG közötti hatékony együttműködéshez. A pozíció állandó jellege egyúttal magának az EFC-nek az érdekeit is szolgálja, hiszen ezáltal az elnök mentesül a nemzeti államigazgatásban betöltött szerepéből adódó kötelezettségei alól. A felülvizsgálat összességében az Unió gazdasági irányításának erősödését eredményezi. A felülvizsgálat nem érinti a Bizottságnak a Gazdasági és Pénzügyi Bizottságban betöltött szerepét. Meg kell jegyezni, hogy a javasolt módosítás nem sérti a Gazdasági és Pénzügyi Bizottság összetételére vonatkozó részletes rendelkezésekről szóló, 1998. december 21-i (98/743/EK) tanácsi határozatot. A Bizottság ugyanakkor úgy véli, hogy a Tanácsnak célszerű lenne élnie a lehetőséggel és két technikai jellegű korrekciót átvezetnie a felülvizsgált alapszabály tervezetén: – az 1. cikkben az Európai Unió működéséről szóló szerződésre kell hivatkozni (az Európai Gazdasági Közösséget létrehozó szerződés helyett): „A Gazdasági és Pénzügyi Bizottság (bizottság) ellátja az Európai Unió működéséről szóló szerződés 134. cikkének (2) és (4) bekezdésében leírt feladatokat.”; – a 3. cikkben az Unióra kell hivatkozni (nem a Közösségre): „A bizottság tagjai és póttagjai feladataik végzése során az Unió általános érdekének szem előtt tartásával járnak el.”. Következésképp a Bizottság kedvező véleményt alkot a Gazdasági és Pénzügyi Bizottság alapszabályának felülvizsgálatáról szóló határozati javaslatról.